צבי סינגל – ויקיפדיה
1939 (בן 78 בערך)
סן לורנצו (ארגנטינה)
הכח מלבורן
צבי סינגל (נולד ב-1939 בארגנטינה) הוא כדורגלן עבר ארגנטינאי-ישראלי. ששיחק בהפועל ירושלים בשנות ה-60 וה-70, ונחשב לאחד השחקנים הבולטים בתולדות הקבוצה.
סינגל נולד בארגנטינה ושיחק בקבוצת הנוער של סן לורנצו מבואנוס איירס. בשנת 1959 עלה לישראל והחל לעבוד בקיבוץ בית השיטה שם התבלט בזכות כשרונו בכדורגל. המועדון הראשון שביקש לרשום אותו בארץ היה הפועל עפולה, שהיה בסכנת ירידה בעונה זו. בעפולה שיחק סינגל בשם "פופולה" (שחקן שלא שיחק בפועל) מכיוון שהקבוצה זייפה את רישומו בהתאחדות כי איחרה את מועד העברות. לאחר מכן עובדה זו התגלתה וההתאחדות הענישה את עפולה בירידת ליגה ובמקומה עלתה הפועל נתניה, שמאמנה הוא זה שחשף את הזיוף. במהלך עונת המשחקים בעפולה, במקביל להיותו שחקן, עבד בבית חרושת לסוכר וגר במגורי עובדים של בית חולים העמק.
בעונה לאחר מכן הגיע סינגל לשחק בהפועל ירושלים, שבאותה עונה עלתה לליגה הלאומית, הליגה הבכירה בישראל דאז. במקביל עבד כמשרטט בתוכניות לבניין ולאחר חצי שנה התגייס לחטיבת גולני, שהסכימו להוציא אותו למשחקי הקבוצה בסופי השבוע. בהפועל ירושלים הגיע סינגל למעמד של שחקן הרכב ובהדרגה הפך לכוכב הקבוצה ביחד עם אלי בן רימוז' והבקיע שערים רבים.
בשנת 1964 היגר סינגל לאוסטרליה שם חתם על חוזה עם הכח מלבורן ושיחק במשך עונה אחת. לאחר מכן חזר להפועל ירושלים ולשיא הקריירה הגיע דווקא בגיל מאוחר בעונת 1971/1972 אז הגיעה הפועל עד לגמר הגביע אבל הפסידה למכבי חיפה, ובעונת 1972/1973 העונה בה זכתה הקבוצה בתואר היחיד שלה בהיסטוריה עד היום.
כעבור שתי עונות, בשנת 1975, פרש סינגל ממשחק פעיל.
עונה לאחר פרישתו ממשחק פעיל אימן סינגל בקבוצת הפועל בית שמש. בעונת 1976/1977 הגיע לבני יהודה שהייתה בליגה הארצית, והצליח להביא אליה את בן רימוז' ושלמה מהטבי ששיחקו עמו בהפועל ירושלים. באותה עונה סיימה בני יהודה במקום השני אך בעקבות צמצום העליות לעולה אחת בלבד מהלאומית לא הצליחה לעלות ללאומית.
לאחר מכן אימן גם בהפועל פתח תקווה ובהפועל ירושלים אך לא נשאר זמן רב בתחום הכדורגל וחזר לעסוק כחשמלאי בחברת החשמל.
בשנת 1963 התחתן, ובשנת 1979 נפטרה אשתו מסרטן.
לסינגל אחות שהיגרה לאוסטרליה.
חיים ברעם, ראיון עם צבי סינגל, מקומון "כל העיר", אתר אוהדי הפועל ירושלים
צבי סינגל, באתר הוויקיפדיה של אוהדי בני יהודה
אוחזר מתוך "https://he.wikipedia.org/w/index.php?title=צבי_סינגל&oldid=20750888"	קטגוריות: כדורגלנים ישראליםכדורגלנים ארגנטינאיםכדורגלני הפועל ירושליםכדורגלני הפועל עפולהמאמני בני יהודה תל אביבמאמני הפועל פתח תקווהמאמני הפועל ירושליםקטגוריות מוסתרות: ערכים בלי תמונהערכים עם פרופילי כדורגלנים	תפריט ניווט
הוספת קישורים	דף זה נערך לאחרונה ב־19 במאי 2017, בשעה 23:33.